Neuvoston yhteinen toiminta

10 päivältä joulukuuta 2002,

Afganistaniin nimitetyn Euroopan unionin erityisedustajan toimeksiannon muuttamisesta ja jatkamisesta

(2002/961/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan,

sekä katsoo seuraavaa:

(1) Euroopan unionin erityisedustajan nimittämisestä Afganistaniin 10 päivänä joulukuuta 2001 hyväksytyn neuvoston yhteisen toiminnan 2001/875/YUTP(1) voimassaolo päättyy 31 päivänä joulukuuta 2002.

(2) Yhteisen toiminnan tarkistuksen perusteella erityisedustajan toimeksiantoa olisi muutettava ja jatkettava.

(3) Olisi varmistettava selkeä vastuunjako sekä Euroopan unionin ulkoisen toiminnan yhteensovittaminen ja johdonmukaisuus Afganistanissa.

(4) Neuvosto hyväksyi 30 päivänä maaliskuuta 2000 Euroopan unionin erityisedustajien nimeämismenettelyä ja hallinnollisia järjestelyjä koskevat säännöt,

ON HYVÄKSYNYT TÄMÄN YHTEISEN TOIMINNAN:

1 artikla

Jatketaan Francesc VENDRELLin toimeksiantoa Euroopan unionin erityisedustajana Afganistanissa.

2 artikla

Euroopan unionin erityisedustajan tavoitteena on edistää unionin politiikan toteuttamista Afganistanissa. Erityisedustaja pyrkii erityisesti:

1) edistämään Bonnin sopimuksen samoin kuin YK:n turvallisuusneuvoston päätöslauselmien 1378 ja 1419 sekä muiden asiaankuuluvien YK:n päätöslauselmien loukkaamattomuutta ja täysimittaista täytäntöönpanoa;

2) kannustamaan Afganistanin alueellisten toimijoiden ja naapurimaiden Afganistanin rauhanprosessia edistäviä toimia ja siten edistämään Afganistanin valtion vahvistamista;

3) tukemaan YK:n ja erityisesti pääsihteerin erityisedustajan keskeistä asemaa;

4) tukemaan korkean edustajan työskentelyä alueella.

3 artikla

Tavoitteen saavuttamiseksi Euroopan unionin erityisedustajan toimeksiantoon kuuluu:

a) välittää poliittista prosessia koskevat unionin näkökannat tukeutumalla Afganistanin osapuolten ja kansainvälisen yhteisön kesken sovittuihin keskeisiin periaatteisiin, Bonnin sopimus, Tokion asiakirja ja turvallisuusneuvoston päätöslauselma 1419 mukaan lukien. Näihin periaatteisiin kuuluu aikomus perustaa laajapohjainen, molemmat sukupuolet huomioon ottava, monietninen ja kaikkia osapuolia edustava hallitus;

b) luoda ja ylläpitää läheisiä suhteita Afganistanin siirtymäkauden hallintoon. Olisi myös luotava ja ylläpidettävä yhteyksiä muihin afgaanijohtajiin sekä itse maassa että sen ulkopuolella;

c) luoda ja ylläpitää läheisiä suhteita asianmukaisiin kansainvälisiin ja alueellisiin järjestöihin, erityisesti YK:n paikallisiin edustajiin;

d) pitää tiiviisti yhteyttä Afganistanin naapurimaihin sekä muihin alueen maihin, jota asia koskee, jotta niiden näkökannat Afganistanin tilanteesta otetaan huomioon unionin politiikassa;

e) tiedottaa Bonnin prosessin edistymisestä erityisesti seuraavilla aloilla:

- edistyminen sellaisen laajapohjaisen, molemmat sukupuolet huomioon ottavan, monietnisen ja koko väestöä edustavan hallituksen muodostamisessa, joka pyrkii rauhaan Afganistanin naapurivaltioiden kanssa,

- uuden perustuslain ja perustuslaillisen Loya Jirgan valmistelu,

- vuonna 2004 pidettävien yleisten vaalien valmistelu,

- kaikkien afganistanilaisten ihmisoikeuksien kunnioittaminen sukupuolesta, etnisestä taustasta tai uskonnosta riippumatta,

- demokraattisten periaatteiden, oikeusvaltion, vähemmistöjen oikeuksien, naisten ja lasten oikeuksien ja kansainvälisen oikeuden periaatteiden kunnioittaminen,

- naisten kannustaminen osallistumaan julkishallintoon ja yhteiskuntaan,

- Afganistanin kansainvälisten velvoitteiden noudattaminen, myös yhteistyö kansainvälisissä pyrkimyksissä torjua terrorismia sekä laitonta huumausainekauppaa,

- humanitaarisen avun antamisen sekä pakolaisten ja maan sisällä siirtymään joutuneiden henkilöiden järjestäytyneen paluun helpottaminen,

- turvallisuusalan uudistukset, mukaan lukien oikeudellisten instituutioiden, kansallisen armeijan ja poliisivoimien perustaminen, sekä

- siirtyminen neuvoa-antavan ryhmän menettelyyn avun koordinoimiseksi;

f) jäsenvaltioiden ja komission edustajia kuullen myötävaikuttaa sen varmistamiseen, että unionin poliittinen lähestymistapa otetaan huomioon Afganistanin jälleenrakennusta koskevassa unionin toiminnassa, mukaan lukien tuki Afganistanin väliaikaisen hallituksen yhdessä kansainvälisen yhteisön kanssa käynnistämälle prosessille, joka johtaa Afganistanin eri osapuolten ja kansainvälisen yhteisön kesken sovittujen pääperiaatteiden saavuttamista koskevien todennettavien vertailuarvojen ja valvontajärjestelmien kehittämiseen;

g) tiedottaa unionin osallistumisesta ja kannoista Afganistania käsittelevissä kansainvälisissä konferensseissa.

4 artikla

1. Erityisedustaja vastaa toimeksiannon täytäntöönpanosta korkean edustajan valvonnan alaisena ja noudattaen hänen antamiaan toimintaohjeita. Erityisedustaja on tilivelvollinen hallinnollisten menojen osalta korkealle edustajalle ja mahdollisten toimintamenojen osalta komissiolle.

2. Erityisedustaja ylläpitää erityisiä suhteita poliittisten ja turvallisuusasioiden komiteaan, joka toimii ensisijaisena yhteytenä neuvostoon. Poliittisten ja turvallisuusasioiden komitea huolehtii strategisesta ohjauksesta ja poliittisesta johdosta erityisedustajan toimeksiannon puitteissa.

5 artikla

1. Erityisedustaja tekee sopimuksen neuvoston kanssa.

2. Puheenjohtajavaltio, komissio ja/tai jäsenvaltiot antavat tarvittaessa huollollista tukea alueella.

6 artikla

1. Erityisedustaja vastaa avustajiensa valinnasta ja ilmoittaa siitä korkean edustajan välityksellä neuvostolle ja komissiolle.

2. Jäsenvaltiot ja Euroopan unionin toimielimet voivat esittää, että henkilöstöä siirretään tilapäisesti työskentelemään erityisedustajan alaisuudessa. Asianomainen jäsenvaltio tai Euroopan unionin toimielin maksaa jäsenvaltion tai Euroopan unionin toimielimen erityisedustajan alaisuuteen tilapäisesti työskentelemään siirtämän henkilöstön palkat.

3. Täytettävistä ura-alueen A viroista julkaistaan ilmoitus jäsenvaltioissa ja Euroopan unionin toimielimissä, ja ne täytetään pätevimmillä hakijoilla.

4. Erityisedustajan ja hänen henkilöstönsä hoitaman tehtävän loppuun saattamisen ja joustavan suorittamisen edellyttämät erioikeudet, vapaudet ja muut takuut määritellään yhdessä osapuolten kanssa. Jäsenvaltiot ja komissio antavat tätä varten kaiken tarpeellisen tuen.

7 artikla

Erityisedustaja antaa yleensä henkilökohtaisesti selvityksen korkealle edustajalle ja poliittisten ja turvallisuusasioiden komitealle sekä voi myös antaa selvityksen asianomaiselle työryhmälle. Säännöllisesti laadittavat kirjalliset raportit toimitetaan korkealle edustajalle, neuvostolle ja komissiolle. Erityisedustaja voi korkean edustajan ja poliittisten ja turvallisuusasioiden komitean suosituksesta antaa selvityksen yleisten asioiden ja ulkosuhteiden neuvostolle.

8 artikla

Euroopan unionin ulkoisen toiminnan johdonmukaisuuden varmistamiseksi erityisedustajan toimet sovitetaan yhteen korkean edustajan, puheenjohtajavaltion ja komission toimien kanssa. Paikan päällä pidetään yllä läheisiä suhteita puheenjohtajavaltioon, komissioon ja edustustojen päälliköihin, jotka pyrkivät parhaalla mahdollisella tavalla avustamaan erityisedustajaa toimeksiannon täytäntöönpanossa. Erityisedustaja toimii paikan päällä yhteistyössä myös muiden kansainvälisten toimijoiden ja etenkin YK:n paikallisten edustajien kanssa.

9 artikla

Tämän yhteisen toiminnan täytäntöönpanoa ja sen johdonmukaisuutta Euroopan unionin alueella toteuttamien muiden toimien kanssa tarkastellaan säännöllisesti. Erityisedustaja antaa kaksi kuukautta ennen toimeksiantonsa päättymistä korkealle edustajalle, neuvostolle ja komissiolle kattavan kirjallisen raportin toimeksiantonsa täytäntöönpanosta. Tätä raporttia käytetään yhteisen toiminnan arvioinnin perustana asiaankuuluvissa työryhmissä sekä poliittisten ja turvallisuusasioiden komiteassa. Erityisedustajan toimintaa koskevien yleisten painopisteiden yhteydessä korkea edustaja esittää poliittisten ja turvallisuusasioiden komitealle suosituksia, jotka koskevat neuvoston päätöstä toimeksiannon uusimisesta, muuttamisesta tai lopettamisesta.

10 artikla

Tämä yhteinen toiminta tulee voimaan 1 päivänä tammikuuta 2003.

Sitä sovelletaan 30 päivään kesäkuuta 2003.

11 artikla

Tämä yhteinen toiminta julkaistaan virallisessa lehdessä.

Tehty Brysselissä 10 päivänä joulukuuta 2002.

Neuvoston puolesta

Puheenjohtaja

P. S. Møller

(1) EYVL L 326, 11.12.2001, s. 1, yhteinen toiminta sellaisena kuin se on viimeksi muutettuna ja jatkettuna yhteisellä toiminnalla 2002/496/YUTP (EYVL L 167, 26.6.2002, s. 12).